## Rješenje kojim se trgovačkom društvu Duropack GmbH sa sjedištem u Republici Austriji, Beč, odobrava objavljivanje ponude za preuzimanje trgovačkog društva Belišće d.d. sa sjedištem u Belišću

### NN 114/2011 (7.10.2011.), Rješenje kojim se trgovačkom društvu Duropack GmbH sa sjedištem u Republici Austriji, Beč, odobrava objavljivanje ponude za preuzimanje trgovačkog društva Belišće d.d. sa sjedištem u Belišću

HRVATSKA AGENCIJA ZA NADZOR FINANCIJSKIH USLUGA

2236

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«140/05) te članka 24. stavak 3. Zakona o preuzimanju dioničkih društava (»Narodne novine«109/07, 36/09), Uprava Hrvatske agencije za nadzor financijskih usluga, na temelju Zahtjeva trgovačkog društva Duropack GmbH sa sjedištem u Republici Austriji, Beč, Brunner Straβe 75, koje zastupa odvjetnica Arijana Petres iz Odvjetničkog društva Petres & Cvirn sa sjedištem u Zagrebu, Kneza Branimira 29/I, za odobrenje objavljivanja ponude za preuzimanje trgovačkog društva Belišće d.d. sa sjedištem u Belišću, Trg Ante Starčevića 1, na sjednici održanoj 29. rujna 2011. godine, donijela je

RJEŠENJE

1. Trgovačkom društvu Duropack GmbH sa sjedištem u Republici Austriji, Beč, Brunner Straβe 75, odobrava se objavljivanje ponude za preuzimanje trgovačkog društva BELIŠĆE d.d. sa sjedištem u Belišću, Trg Ante Starčevića 1.

2. Ovo Rješenje objavit će se u »Narodnim novinama«.

Obrazloženje

1. Trgovačko društvo Duropack GmbH sa sjedištem u Republici Austriji, Beč, Brunner Straβe 75, (u daljnjem tekstu: Ponuditelj), koje zastupa odvjetnica Arijana Petres iz Odvjetničkog društva Petres & Cvirn sa sjedištem u Zagrebu, Kneza Branimira 29/I, podnijelo je Hrvatskoj agenciji za nadzor financijskih usluga (u daljnjem tekstu: Agencija) dana 4. kolovoza 2011. godine, na temelju odredbe članka 24. stavak 1. članka Zakona o preuzimanju dioničkih društava (u daljnjem tekstu: ZPDD) zahtjev za odobrenje objavljivanja ponude za preuzimanje trgovačkog društva Belišće d.d. sa sjedištem u Belišću, Trg Ante Starčevića 1, (u daljnjem tekstu: Ciljno društvo) zajedno s tekstom ponude i ispravama navedenim u članku 22. stavak 3. ZPDD-a, a tražene izmjene i dopune ponude za preuzimanje kao i dodatnu dokumentaciju 29. kolovoza 2011. godine i dana 16. rujna 2011. godine.

2. Člankom 2. stavak 1. točka 2. ZPDD-a je propisano kako je ponuda za preuzimanje javno objavljena ponuda, obvezna ili dobrovoljna, upućena svim dioničarima ciljnog društva za stjecanje svih dionica s pravom glasa, uz uvjete i način određen tim zakonom. Ciljno društvo se člankom 2. stavak 1. točka 1. podtočka a) alineja 1. ZPDD-a definira kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« 188/08, 146/08, 74/09) (u daljnjem tekstu: ZTK).

Prema podacima kojima raspolaže Agencija, dionice Ciljnog društva, uvrštene su u kotaciju javnih dioničkih društava Zagrebačke burze d.d. dana 09. lipnja 2003. godine. Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište Zagrebačke burze d.d. te je stoga utvrđeno kako se radi o ciljnom društvu u smislu navedene odredbe ZPDD-a.

3. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 2. ZPDD-a 5. srpnja 2011. godine stjecanjem redovnih dionica, a kojim stjecanjem je Ponuditelj povećao postotak prava glasa za više od 10% u Ciljnom društvu. Ponuditelj je dionice Ciljnog društva stekao transakcijama na Zagrebačkoj burzi o čemu svjedoče i potvrde o burzovnim transakcijama koje Ponuditelj dostavlja uz zahtjev za odobrenje objavljivanja ponude, i to Zaključnice za kupnju dionica izdane od Zagrebačke banke d.d. 29. 11. 2010. godine iz koje je vidljivo da je Ponuditelj tog dana stekao 61.899 dionica (5,32%) Ciljnog društva koje daju pravo na 5,37% glasova u glavnoj skupštini Ciljnog društva, Zaključnice za kupnju dionica izdane od Zagrebačke banke d.d. 9. 12. 2010. godine iz koje je vidljivo da je Ponuditelj tog dana stekao 500 dionica (0,04294%) Ciljnog društva koje daju pravo na 0,04335% glasova u glavnoj skupštini Ciljnog društva, Zaključnice za kupnju dionica izdane od Zagrebačke banke d.d. 10. 12. 2010. godine iz koje je vidljivo da je Ponuditelj tog dana stekao 25 dionica (0,00214%) Ciljnog društva koje daju pravo na 0,00216% glasova u glavnoj skupštini Ciljnog društva i Obračuna vrijednosnica izdanog od Raiffeisen Centrobank AG dana 5. 7. 2011. godine iz kojeg je vidljivo da je Ponuditelj tog dana stekao 108.205 dionica (9,29%) Ciljnog društva koje daju pravo na 9,38% glasova u glavnoj skupštini Ciljnog društva.

Ponuditelj je opisanim stjecanjima stekao ukupno 170.629 dionica (14,65%) Ciljnog društva koje daju pravo na 14,79% glasova u glavnoj skupštini Ciljnog društva, te na datum nastanka obveze objavljivanja ponude za preuzimanje drži ukupno 896.456 dionica (76,99%) Ciljnog društva koje daju pravo na 77,72% glasova u glavnoj skupštini Ciljnog društva.

Prema izjavi Ponuditelja od 22. srpnja 2011. godine, dostavljenoj uz zahtjev za odobrenje objavljivanja ponude sukladno članku 22. stavak 3. točka 2. ZPDD-a, osim gore navedenih stjecanja, isti nije sklapao druge pravne poslove u cilju stjecanja dionica Ciljnog društva.

4. Cijena koju se Ponuditelj u ponudi za preuzimanje obvezuje platiti po dionici iznosi 700,00 kuna. Prema podacima dostupnima Agenciji i gore navedenim potvrdama o burzovnim transakcijama priloženima uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanka obveze iznosi 700,00 kuna.

Sukladno potvrdi Zagrebačke burze d.d. o prosječnoj cijeni redovnih dionica Ciljnog društva u razdoblju od 5. travnja 2011. do 5. srpnja 2011. godine, dostavljenoj uz zahtjev za odobrenje objavljivanja ponude za preuzimanje sukladno članku 22. stavak 3. točka 4. ZPDD-a, prosječna cijena dionica Ciljnog društva izračunata na način propisan odredbom članka 16. stavak 3. ZPDD-a, iznosi 699,21 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 700,00 kuna po dionici, određena u skladu s odredbom članka 16. stavak 2. i 3. ZPDD-a.

5. Ponuditelj je imatelj 896.456 dionica Ciljnog društva, a temeljni kapital Ciljnog društva u iznosu od 349.293.600,00 kn je podijeljen na 1.164.312 dionica nominalne vrijednosti 300,00 kuna.

Novčana sredstva potrebno je osigurati sukladno odredbi članka 19. stavak 1. ZPDD-a, za plaćanje preostalih 267.856 dionica Ciljnog društva.

Uvidom u potvrde depozitara, i to Središnjeg klirinškog depozitarnog društva d.d. sa sjedištem u Zagrebu, Heinzelova 62/a, od 4. kolovoza 2011. godine i 16. rujna 2011. godine, dostavljenima uz zahtjev za odobrenje objavljivanja ponude za preuzimanje, utvrđeno je kako je Ponuditelj osigurao sredstva potrebna za plaćanje dionica koje su predmet ponude za preuzimanje. Dio sredstava (179.889.044,30 kn) je osiguran bankarskom garancijom na prvi poziv izdanom od strane Erste group bank AG sa sjedištem u Beču dok je preostali iznos sredstava (7.640.546,90 kn) položen na poseban račun Središnjeg klirinškog depozitarnog društva d.d.

6. Zahtjevu su priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« 155/09).

7. Ponuditelj je uz predmetni zahtjev dostavio tekst ponude za preuzimanje sastavljen sukladno članku 22. stavak 1. ZPDD-a te dokumentaciju propisanu člankom 22. stavak 3. ZPDD-a pa je slijedom navedenog, u skladu s člankom 24. stavak 3. ZPDD-a, odlučeno kao u točki 1. izreke.

8. U skladu s člankom 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/9

Urbroj: 326-111/11-7

Zagrebu, 29. rujna 2011.

Član Uprave
Ivan Vrljić, v. r.

Rješenje, NN 114/2011-2236